CELEX: 62019TN0211
Language: ro
Date: 2019-04-05 00:00:00
Title: Cauza T-211/19: Acțiune introdusă la 5 aprilie 2019 — Le Pen/Parlamentul European

3.6.2019   
            
            
               RO
            
            
               Jurnalul Oficial al Uniunii Europene
            
            
               C 187/84
            
         
      Acțiune introdusă la 5 aprilie 2019 — Le Pen/Parlamentul European
      (Cauza T-211/19)
      (2019/C 187/90)
      Limba de procedură: franceza
      
         Părțile
      
      
         Reclamant: Jean-Marie Le Pen (Saint-Cloud, Franța) (reprezentant: F. Wagner, avocat)
      
         Pârât: Parlamentul European
      
         Concluziile
      
      Reclamantul solicită Tribunalului:
      
                  —
               
               
                  anularea Deciziei Parlamentului European P8_TA-PROV(2019)0136 din 12 martie 2019 privind cererea de ridicare a imunității reclamantului 2018/2247(IMM) și prin care se ridică în mod efectiv imunitatea reclamantului;
               
            
                  —
               
               
                  obligarea Parlamentului European la plata tuturor cheltuielilor de judecată.
               
            
         Motivele și principalele argumente
      
      În susținerea acțiunii, reclamantul invocă patru motive.
      
                  1.
               
               
                  Primul motiv, întemeiat pe încălcarea articolului 9 din Protocolul nr. 7 privind privilegiile și imunitățile Uniunii Europene (JO 2010, C 83, p. 266), a articolului 5 alineatele (1) și (5) din Regulamentul de procedură al Parlamentului European (JO 2005, L 44, p. 1) și a Comunicărilor către membri nr. 11/2003 și 11/2016.
               
            
                  2.
               
               
                  Al doilea motiv întemeiat pe un abuz de procedură. Reclamantul consideră că prin acceptarea ridicării imunității parlamentare a reclamantului, Parlamentul permite judecătorului de instrucție francez să se substituie Secretarului General al Parlamentului pentru perioada 2009-2014 și încalcă astfel articolul 68 alineatul (1) din Normele de aplicare a Statutului deputaților în Parlamentul European care conferă competență exclusivă secretarului general menționat pentru a decide cu privire la plățile necuvenite și pentru a solicita să se dispună emiterea unui titlu executoriu împotriva deputatului european în cauză.
               
            
                  3.
               
               
                  Al treilea motiv întemeiat pe un abuz de putere, pe un abuz de procedură și pe încălcarea termenului rezonabil al declanșării procedurii. Reclamantul susține că Parlamentul a săvârșit un abuz de procedură care afectează exercitarea de către reclamant a dreptului său la apărare, în măsura în care după aproape trei mandate fără formularea unei reclamații de către Secretarul General al Parlamentului, reclamantul nu a considerat necesar să păstreze dovezi ale muncii asistenților săi și nu este în măsură să răspundă instanței.
               
            
                  4.
               
               
                  Al patrulea motiv întemeiat pe încălcarea articolului 43 din Comunicarea către membri nr. 11/2016, întrucât finalitatea care stă la baza procedurii este să facă mai dificilă activitatea deputaților unuia dintre principalele partide de opoziție din Parlament.